

**Kabinet grafike**

**Department of prints and drawings**

**8. hrvatski trijenale grafike**

otvorenje: **petak, 29. studenog u 19 sati**

organizacija: **Kabinet grafike HAZU**

mjesto održavanja: **Gliptoteka HAZU, Medvedgradska 2**

koncepcija: Vesna Kemenec Križić

Kabinet grafike Hrvatske akademije znanosti i umjetnosti organizira 8. *hrvatski trijenale grafike* u prostoru Gliptoteke Hrvatske akademije znanosti i umjetnosti. Ova velika nacionalna i reprezentativna izložba predstavlja ponajbolja recentna ostvarenja na polju grafičke umjetnosti. Djela nastala u trogodišnjem intervalu daju uvid u stanje i raznolikost grafičke scene otkrivajući nove umjetničke senzibilitete i likovne preokupacije. Ovogodišnji *Trijenale* zamišljen je kao kompleksna izložba koja predstavlja ukupno 68 autora različitih generacija i poetika okupljenih oko nekoliko dionica. Prva dionica posvećena je radovima umjetnika koje Kabinet grafike poziva na smotru, a radi se o renomiranim autorima nagrađenim na prošlim trijenalima kao i onima čiji je rad po svojoj vrsnosti i kvaliteti bio posebno važan u posljednje tri godine u umjetničkoj grafici. Drugu dionicu već tradicionalno čine grafike autora odabranih na javnom natječaju. Treću dionicu ovogodišnjeg *Trijenala* čine radovi četrnaest umjetnika mlađe i srednje generacije – objedinjeni pod nazivom *Izmaknuta stvarnost* – čija umjetnička praksa istražuje i propituje odnos između „poznate/prepoznatljive“ realnosti i artističke percepcije alternativne stvarnosti. Na otvorenju Trijenala dodijelit će se Premija Hrvatske akademije znanosti i umjetnosti te jednakovrijedne otkupne nagrade.

Središnju trijenalu manifestaciju, u Kabinetu grafike prati samostalna izložba Ivane Franke, dobitnice Premije Hrvatske akademije znanosti i umjetnosti na *7. hrvatskom trijenalu grafike* (2016.). Izložba *Ekstra dimenzije / Jeste li unutra ili vani?* donosi Ivanina najnovija grafička ostvarenja u čijem je središtu daljnje istraživanje percepcije i granica opažajnih procesa.

Pronašavši nova značenja, načine prezentacije i očitovanja transsubjektivne prirode, umjetnici su svojim kreativnim djelovanjem na ovogodišnjem *Trijenalu* pokazali snagu grafičkog izraza, iznova potvrđujući aktualnost medija u suvremenoj umjetničkoj produkciji.

**izložba je otvorena do 29. prosinca**

**utorak - petak 11 – 19 sati; subota, nedjelja 10 – 14 sati; ponedjeljkom i blagdanom zatvoreno**

**A. Hebranga 1, 10000 Zagreb, tel. 00 385 1 48 95 390, e-mail:** [**kabgrafhazu.hr**](mailto:kabgraf#hazu.hr)**,** [**www.kabinet-grafike.hazu.hr**](http://www.kabinet-grafike.hazu.hr)

OIB 61989185242, MB 3205207